text: Forsøg på bortførelse var opdigtet
  09 juni 2016 kl. 10.09
  En 15-årig pige har indrømmet, at hun opdigtede en episode, hvor hun skulle være forsøgt bortført af en ældre mand i en rød sportsvogn.
  Syd- og Sønderjyllands Politi har lavet en omfattende efterforskning af bl.a. gerningsstedet og afhørt mulige vidner. Politiet efterlyste også hjælp fra offentligheden – bl.a. via Twitter.
  Pigen anmeldte den 1. juni, at hun på Astrupvej ved Skærbæk nord for Tønder var blevet antastet af en ældre mand kørende i en rød sportsvogn. Manden skulle uden held have forsøgt at trække pigen ind i bilen.
  - Nu har pigen så fortalt politiet, at det anmeldte ikke har fundet sted, skriver Syd- og Sønderjyllands Politi  i en pressemeddelelse.  
  - Der var godt nok en bil, der stoppede, og en mand, der havde tilbudt et lift, men da hun afslog, var han bare kørt videre. Baggrunden for, at pigen udlagde det skete på en anden måde, ligger i personlige forhold, fortæller politiet.
  Politiet har derfor ikke flere kommentarer til sagen.
  